La gestió de la crisi de l'any 2008 per part de les institucions comunitàries va posar al descobert les mancances de les polítiques europees per fer front als efectes socials de la crisi econòmica.
La tensió que es produeix entre les posicions que defensen mantenir el control dels estats enfront les perspectives partidàries d'una major integració posa al descobert les diverses visions sobre quin ha de ser el rumb que cal seguir amb el procés d'integració.
Així doncs, es percep la necessitat de reflexionar a fons sobre la vigència, la legitimitat i l'orientació del projecte de la Unió Europea.
En el marc d'un any determinant, enmig de la negociació sobre el Brexit i les recents eleccions al Parlament Europeu, el Centre d'Estudis de Temes Contemporanis ha publicat el monogràfic "El futur del projecte europeu", dins el qual s'hi agrupen més d'una trentena d'articles i també diverses activitats i conferències.
El monogràfic sobre Europa és el primer de la nova etapa de la revista IDEES, la publicació editada pel centre, que enguany ha estrenat nou format digital després de 20 anys de publicacions en paper amb un total de 44 números.
D'aquesta manera, la històrica publicació obre una nova etapa sota la direcció de Pere Almeda, renovant també el seu disseny i imatge amb una línia gràfica minimalista que busca millorar i actualitzar l'abast i la lectura dels seus continguts.
La nova proposta editorial, doncs, té la vocació d'analitzar monogràficament els grans temes de debat contemporani per tractar en profunditat el món d'avui des de noves mirades i perspectives.
La revista s'editarà a partir d'ara en català, castellà i anglès per arribar a un públic més ampli i contribuir des de Catalunya als grans debats globals.
IDEES està dedicada íntegrament a pensar Europa.
De principi a fi, des de l'anàlisi i les propostes o la creació de nous relats.
Amb punts de partida i perspectives molt diferents, des de la història i la filosofia, la política i la democràcia, des de l'òptica econòmica i social o prestant també molta atenció a l'evolució de la demografia i les reflexions clau sobre la immigració.
La reflexió sobre Europa també es fa des de les seves lluites i els seus activistes o des de la cultura i la literatura, tot donant veu a escriptores i autors de molts indrets d'Europa, d'una generació al voltant dels quaranta anys, que permet recrear els imaginaris diversos de l'Europa que avui ens interpel·la.
Una constel·lació d'idees que posem en moviment per donar contingut a un continent que es ressitua en aquest moment històric.
"El futur del projecte europeu" inclou, doncs, veus i punts de partida diferents.
Aquest número ha comptat amb la participació de més de 30 autores i autors com Daniel Innerarity, Jan Zielonka, Mariola Urrea, Josep Maria Colomer, Ingrid Guardiola, Philipp Blom, Tania Adam o Gemma Pinyol, amb una pluralitat de continguts que va des de les conferències i els articles de caire més acadèmic fins a les al·legories cinematogràfiques, passant pels dotze relats de ficció escrits per joves valors de la literatura europea.
Pel que fa a les conferències, l'1 de març passat va tenir lloc el debat sobre l'Europa social amb la presència del pensador belga Philippe Van Parijs, acompanyat pels eurodiputats Jordi Solé i Ramon Tremosa.
El dimecres 27 de març, es va celebrar un segon acte, en aquest cas un diàleg entre el filòsof Daniel Innerarity i el professor de Dret José Luis Martí amb el títol "La democràcia a Europa".
I el 13 de maig, a l'Ateneu Barcelonès, va tenir lloc un diàleg entre la filòsofa catalana Marina Garcés i l'historiador i escriptor alemany Philipp Blom per revisitar Europa des dels valors i la història.